Papersnake/gushiwen huggingface dataset:
孟秋偕静夫子鱼尊五殷六过鸡鸣寺 其三
曹寅（清代）

睡足平生事，山窗绝见闻。孤筇临别路，万竹倚斜曛。

白业双林静，青溪一曲分。应披精进铠，长此却魔军。
太白山祈雨诗 其三
苏辙（宋代）

山为灰，石为炭。水泉沸，百草烂。神予我，旱夺之。孰为是，骄不威，尚可弛兮。
西江月
高登（宋代）

渺渺西江流水，翩翩北客征帆。清秋月影浸人寒。云净碧天澄淡。

飘泊道途零落，疏慵鬓发{髟監}鬖。从来涉世戒三缄。只好随时饮啖。
水调歌头·弓剑出榆塞
刘过（宋代）

弓剑出榆塞，铅椠上蓬山。得之浑不费力，失亦匹如闲。未必古人皆是，未必今人俱错，世事沐猴冠。老子不分别，内外与中间。
酒须饮，诗可作，铗休弹。人生行乐，何自催得鬓毛斑？达则牙旗金甲，穷则蹇驴破帽，莫作两般看。世事只如此，自有识鸮鸾。
梅初落
李龙高（宋代）

身后传芳自古难，回头一笑旅空山。
飞时莫过妆台去，只可诗人笔砚间。
和丁端叔岁晚书怀
杨万里（宋代）

嗟予不能知止如邴曼容，又不能毕昏如尚子平。
软红尘里白双鬓，坐见岁律空峥嵘。
催科抚字两何有，伎俩巳穷惭九九。
拔薤一本水一杆，多谢同朝金石友。
雪欺老病忽抵巇，西山冻裂不留薇。
诗坛老将更黩武，我巳碔北三穷追。
老怀不中数怊怅，急漉鹅黄翻瓮盎。
苛留残雪更些时，为我装严丽谯上。
偈颂十五首
释宝印（宋代）

虎头带角人难措，石火电光须密布。
假饶烈士荐应难，懵底如何善回互。
濯足
赵必涟（宋代）

小桥坐濯足，涧狭水流急。源头夜雨多，落花漾露湿。
寄长儿枨
陈周（明代）

汝昔洪塘别我去，流莺四啭庭前树。暌离浮世事多违，萧飒高堂发如素。

鸿雁南飞屡得书，鹓行喜汝追云衢。叨陪史馆愧班马，须匡盛时如唐虞。

前年孙枝条惊折，百结愁肠泪交睫。今年兰玉未生香，三复螽斯情内热。

田家荒顿农多事，督耕畎亩聊婆娑。席门时屈长者辙，拙书莫换山阴鹅。

尔家兄弟痴无匹，耽睡日高事游逸。徒诵渊明责子诗，终起仲由风树戚。

朅来欲挈尔妻孥，束装将发仍踌躇。已裁尺书寄双鲤，蚤看赐省归庭除。
颂古三十二首
释明辩（宋代）

老将高提白玉鞭，双驹一策去翩翩。
古今得失论量底，空看西山暮雨前。
午日送酒与元舆
郭祥正（宋代）

前岁菖蒲酒，临汀共一樽。回思当触网，犹有未招魂。

抱义君偏厚，馀生我尚存。都城酬此酌，佳节可重论。
春贴子词 夫人阁四首 其一
司马光（宋代）

壁带非烟润，金铺霁景鲜。绣功添采缕，和气入繁弦。
陈渭老今夕开阁诚为盛事戏成二小诗以侑坐客 其一
李光（宋代）

酿成春瓮胜玻璃，旋压真珠味更奇。饮客莫辞今夕醉，黄河清后卒无期。
咏史
陈普（宋代）

涂山千载又关雎，几世天家共玉舆。不友凤凰池上客，全宗安用石函书。
老将
罗邺（唐代）

百战辛勤归帝乡，南班班里最南行。弓欺猿臂秋无力，

剑泣虬髯晓有霜。千古耻非书玉帛，一心犹自向河湟。

年年宿卫天颜近，曾把功勋奏建章。
用前韵赠欧阳公制
王庭圭（宋代）

垂髫与君与折节，初学吟诗开又切。君仍抵掌能剧谈，至今涛澜翻颊舌。

人生读书须五车，要当赤手捕长蛇。不然是事且略置，时过松窗煮雪芽。
和太原山亭怀古诗
张贾（唐代）

中庭起崖谷，漱玉下涟漪。丹丘谁云远，寓象得心期。

岂不贵钟鼎，至怀在希夷。唯当蓬莱阁，灵凤复来仪。
读史赠陈献孟并送其行
屈大均（明代）

秦季焚诗书，先圣道以丧。诸儒负礼器，仓卒归陈王。

匹夫徒发负，曾不识兴亡。隐忍成功名，何如张子房。

子房非儒者，为气何坚刚。其终如鲁连，其始如荆卿。

平生予所希，君亦慕其狂。终古两盗雄，兰池与博浪。

少年虽轻发，气实吞始皇。君于太公书，曾否得其纲。

先公有宜略，揣磨宜不遑。将飞且伏翼，将呜先引吭。

何必魁岸人，始能应帝王。从容以步游，游于淮海旁。

英雄无神师，其学不明光。苟能依老成，以礼为之方。

我亦倜傥人，垂老犹摧藏。汉初两孺子，不得与偕行。

强忍亦已久，中夜起徬徨。君今血气盛，甘苦未多尝。

思为日本刀，须炼梅花钢。屈伸能自如，入石乃无伤。

行矣复迟迟，咫尺即相望。
浣溪沙（八之四）
邓肃（宋代）

阑外彤云已满空。帘旌不动石榴红。谁将秋色到楼中。

玛瑙一泓浮翠玉，瓠犀终日凛天风。炎洲人到广寒宫。
别刘师美
释慧空（宋代）

十年倦客思深隐，江北江南千万峰。
今后故人应念我，有书何处觅行踪。
送李秘监代还
刘摰（宋代）

天圣旁求盛，明公射策贤。三朝推国器，一节到华颠。

卵翼千馀推，冰霜四十年。至诚忘畛域，端已笑韦弦。

政爱偏东土，民讴戴两川。旄飘外台节，贯朽大农钱。

松柏风霜后，蓍龟祸福前。求开建封幕，又泛马融船。

推望儒林丈，官仪秘府仙。仁能化鸮泮，明不浚鱼渊。

蔽芾人人颂，京坻岁岁田。吟春西渚殿，醉月北楼天。

卓马周侯觐，三公汉守迁。蜀江飞大旆，魏阙望非烟。

贱子何为者，名途秖偶然。世高刘表幕，才愧杲之莲。

愿借今难及，遗恩久自传。邻哉拱尧舜，天下俟陶甄。
燕居十六首 其九
彭龟年（宋代）

宿怨养痈疽，终须殒此躯。若能忘物我，天下尽平衢。
贺友人及第
李山甫（唐代）

得水蛟龙失水鱼，此心相对两何如。敢辞今日须行卷，

犹喜他年待荐书。松桂也应情未改，萍蓬争奈迹还疏。

春风不见寻花伴，遥向青云泥子虚。
湖中三屿 其一
钟振（明代）

山城芦苇菀青青，一望长湖岛屿横。水带青蘋飞属玉，雨翻翠柳乱仓庚。

海壖临眺方诸宅，月下归来白玉京。苦为丹砂乞勾漏，人间何地不蓬瀛。
再过杭州访许成之同鲍谿父话旧
程嘉燧（明代）

湖头城角雨如麻，宿酒残歌夜斗茶。
自笑经过无此客，欲寻好斗更谁家。
留连别梦犹芳杜，早晚归帆已楝花。
人斗年光应共惜，相逢烂醉是生涯。
广游女
刘克庄（宋代）

男女不亲授，宁亲笔父书。
如何出腹子，两个是胡雏。
昔有吹笙侣，骖鸾上玉宸。
奈何无欲地，著得有情人。
振笛深宫侧，夫人若罔知。
可怜东邻女，三载隔墙窥。
道逢村叟询馀家事凄然有作 其二
翁同和（清代）

雀罗原见惯，葛帔亦人情。白发何村叟，能呼小子名。
梁溪顾梁汾舍人过访赋此以赠兼题其小像
陈维崧（清代）

二十年前，曾见汝、宝钗楼下。
春二月、铜街十里，杏衫笼马。
行处偏遭娇鸟唤，看时谁让珠帘挂。
只沈腰今也不宜秋，惊堪把。
且给个，金门假；好长就，旗亭价。
记炉烟扇影，朝衣曾惹。
芍药才填妃子曲，琵琶又听商船话。
笑落花和泪一般多，淋罗帕。
若邪春兴
皎然（唐代）

春生若邪水，雨后漫流通。芳草行无尽，清源去不穷。

野烟迷极浦，斜日起微风。数处乘流望，依稀似剡中。
忆昔一首
赵崇嶓（宋代）

忆昔城南会，佩马轻春风。
芳华感人心，折赠以为容。
俯仰一相失，去若南飞鸿。
青青女萝衣，蔚蔚石上松。
岁寒无夕秀，安得长相从。
愿为日月光，落君怀袖中。
三五如循环，千里宛可同。
次韵旴江李君昉见寄二首时李在包守郡斋
戴复古（宋代）

久作丹丘客，疑君去复来。
高吟闯风雅，妙句斩琼瑰。
道谊心千古，文章水一杯。
荷花时话别，别后又梅开。
次韵六四叔村居即事十二绝
刘子翚（宋代）

几许椎埋尽把耡，而今户户偃犀渠。
太平无象从何见，一夜春风长碧蔬。
贻钱塘县路明府
方干（唐代）

志业不得力，到今犹苦吟。
吟成五字句，用破一生心。
世路屈声远，寒溪怨气深。
前贤多晚达，莫怕鬓霜侵。
金菊对芙蓉 书壁
刘侗（明代）

华紫移枫，荷香在桂，又成一种风光。正轻寒气候，好整衣裳。

几时送却堂前燕，计云程、故国烟茫。游人何事，独胜秋色，犹殢他乡。

空有回文锦句，尽听残白露，挨过重阳。任青楼赏遍，酒永歌长。

千里平安慵启帙，都忘却、家在湖湘。芦蓼池塘。芙蓉亭沼，橘柚垣墙。
酬乐天雪中见寄
元稹（唐代）

知君夜听风萧索，晓望林亭雪半糊。撼落不教封柳眼，

扫来偏半附梅株。敲扶密竹枝犹亚，煦暖寒禽气渐苏。

坐觉湖声迷远浪，回惊云路在长途。钱塘湖上蘋先合，

梳洗楼前粉暗铺。石立玉童披鹤氅，台施瑶席换龙须。

满空飞舞应为瑞，寡和高歌只自娱。莫遣拥帘伤思妇，

且将盈尺慰农夫。称觞彼此情何异，对景东西事有殊。

镜水绕山山半白，琉璃云母世间无。
同任肇楚家泽春桃溪夜话
何绛（明代）

城上柝声沉，草堂灯正深。须知长夜话，多是隔年心。

初月不盈沼，凉风渐满林。当杯宜尽醉，吾辈重知音。
送端溪尉张达城挈家南归
王之道（宋代）

年时萧寺雪初晴，闻道君来眼倍明。
送别又看秋欲去，论交还倍盖初倾。
帆张须水秋潮涨，路入铅山晚翠横。
快向端溪从吏隐，归来稳步上蓬瀛。
乡进士边君予友屈君之内弟也不得愿而归予重屈及君诗以道意
罗玘（明代）

蚕食叶声惯，衣沾柳汁无。久之天自定，过去事皆虚。

得路归瀛海，登堂拜大夫。便便尽经笥，好在屋东隅。
永春郑使君一论戍秦中伤其老病远迁歌以永诀
陈寿祺（清代）

海天风雪压孤簦，又报南冠入五陵。迁客泥涂羞醉尉，残生鬓发惜聋丞。

关河摇笔才难尽，贫贱论交感倍增。西去短衣看射虎，莫教老泪落行縢。
将自都门赴山左承都宪徐健庵先生过阮亭家叔寓中见存每念戬为故人之子感赋长句
王戬（宋代）

当年膝下王文度，此日风尘京雒游。长伴塞鸿归碣石，欲观海蜃到之罘。

双藤倚户惊垂讯，千佛名经讵见收。只是凄凉怜葛帔，高情须向古人求。
梦中题林逢吉轩壁觉来全篇可读天明忘了落句
戴复古（宋代）

嚣尘不到眼，潇洒似僧家。
风月三千首，图书四十车。
绿垂当户柳，红映隔墙花。
好读天台赋，登楼咏落霞。
采荔子十绝 其五
刘克庄（宋代）

解使冰肠煖，能令玉色腴。谁能补丹诀，素女绛罗襦。
江村春兴二首 其一
梁汴（明代）

寂寂桃花峡，柴门隐士家。绕墙多蛱蝶，狎岸半鱼虾。

地僻多栽竹，园肥可种瓜。春晴初倦读，策杖课桑麻。
泉声
王铚（宋代）

娟娟山月半岩明，霜重楼台夜气清。
谁把玉琴来写取，松风吹断夜泉声。
曹仁宪谨荣寿 其一
蔡来章（清代）

溯厥生平学问醇，巍巍科甲独超伦。无双国士无双品，第一风超第一人。

十载读书酬素愿，九重侧席重儒珍。欣然出宰东瀛地，为国为民共此身。
鱼游春水 秋日过金鱼池
陈维崧（清代）

韦曲光颓澹，有半亩金塘潋滟。一般红鲤，衬著绿波摇飐。

色分凤阙丹初滴，光映银墙红欲淡。芳饵轻投，縠纹微蘸。

尚隔金沟紫缆。难望见、宫娥阿监。输他百子池中，天香亲染。

废馆何来箫鼓到，空潭只被菰蒲糁。独对西风，几番伤感。
六月十四日二首
李壁（宋代）

山色朝尤爽，溪声夏亦寒。
蹇予资固陋，所得是平宽。
庭日荒苔藓，林风老蕙兰。
石床聊可借，白月在松端。
有怀阆风山人
严羽（宋代）

把酒忽惆怅，君今吴楚閒。孤云随马首，风雨隔河关。

心事竟何在，此行殊未还。空将百年意，泣向宝刀环。
渊明祠
顾禄（明代）

葛巾漉酒艳流霞，长向东篱醉菊花。
不分宋公移晋祚，只将甲子纪年华。
抚玉镜
葛高行文（明代）

抚玉镜之纤尘兮，光皎皎而虚明。
睹此物之神圣兮，不淑见而心惊。
始自轩辕之时兮，含碧水之青莹。
悲朱颜其易改兮，惟寸心之不更。
掷荣华于俗外兮，修礼容以为盟。
鸡初鸣而披衣兮，视启明于东方。
塞跖途之旁径兮，法先圣而师乎邑姜。
览回文之纵横而咏胡笳之悲歌兮，则陈哀思而何所补于三
纲？于斯之时亦浮华而相尚兮，饰翡翠而道德戕。
想窈窕之淑范兮，敦坤德而惟洽阳。
仁风衍于百代兮，德业修于椒房。
扫兰个之清洁兮，焚兽炉而炷宝香。
云飞飞以绕户兮，风飂々而袭书窗。
时隆冬以冰霤兮，菊英英而吐黄。
柏森森而不凋兮，松苍苍其冒霜。
且草木亦有此劲操兮，吾人何可无此蕙纕！昔宋景之仁德
兮，荧惑退而徙三舍。
缅涂山之长子兮，内专一而兴大夏。
无非仪而安处兮，修妇职以遵圣化。
崇仁义以为郭兮，超世俗而为差。
游小圃
宋祁（宋代）

初阳未爇树阴轻，中圃留连底有情。
春草抽心终不死，夏禽反有已无声。
辘轳半上畦泉逗，襫襏初休陇雨晴。
紫蓼青葵正堪掇，於陵何必是逃名。
送李城门罢官归嵩阳（城门院在遗补院东）
权德舆（唐代）

与君相识处，吏隐在墙东。启闭千门静，逢迎两掖通。

罢官多暇日，肄业有儒风。归去尘寰外，春山桂树丛。
三用韵奉酬
杨公远（宋代）

乍雨微寒养麦天，村村斜日起炊烟。
老夫但愧瓶无酒，芳草如茵好醉眠。
秋晚登楼
尤怡（清代）

淡云含雨过城头，独自凭阑豁远眸。万木秋声来大壑，乱山寒色上危楼。

登临不为依人感，摇落应添揽镜愁。闻道菊花堪泛酒，共谁来此一消忧？
送沈司理赴阙改官
郭祥正（宋代）

捕寇治狱皆有闻，才力纵横真出群。荐书交上三岁满，玉陛引对瞻吾君。

胸中策画烂星斗，笔写纸上虬龙奔。完创补弊有捷理，此时歧路挐青云。

云霄问谁作霖雨，愿洗边城血中土。和气油然熟禾黍，天下蒸黎免穷苦。

男儿事业当致主，我独沈沟亦无语。离亭愁怀安可数，春风自在花飞舞。

船尾插旗轰画鼓，掺袂青山遮别浦。
如梦曲哀燕将军
卢琦（元代）

芙蓉华，为谁好，洞房昨夜将军老。将军老去空铁衣，漆灯照寒人不归。

宫锦袍鲜毡帐高，将军夜酌凉蒲萄。蒲萄力重醉不醒，美人独在珊瑚枕。

海子头，谁家楼，绣帘高挂风悠悠。行人谓是将军府，将军不来罢歌舞。

将军容，丹砂红，威风凛凛盖世雄。出门千骑塞行路，今日萧萧去何处。

平村曲，春水绿，将军猎归曾此宿。将军一去成荒丘，依旧平村春水流。

皂雕鹰，紫骝马，将军围猎平沙野。朔风萧萧吹野寒，将军战马独不还。

将军功，世无比，皇都甲第连云起。将军一去空锁门，马上台边谁复存。

如花人，樱桃唇，傍人近前丞相嗔。繁华日日笙歌送，世事悠悠总如梦。

朝作乐，暮作乐，朝暮金盘空错落。昨日欲尽东方明，行乐未已悲哀生。
杏花
李商隐（唐代）

上国昔相值，亭亭如欲言。异乡今暂赏，眽眽岂无恩。

援少风多力，墙高月有痕。为含无限意，遂对不胜繁。

仙子玉京路，主人金谷园。几时辞碧落，谁伴过黄昏。

镜拂铅华腻，炉藏桂烬温。终应催竹叶，先拟咏桃根。

莫学啼成血，从教梦寄魂。吴王采香径，失路入烟村。
和刘抱一
朱熹（宋代）

几年牢落旧村墟，此日脩然水竹居。病起试寻春径草，客来聊煮雪畦蔬。

开樽细说平生事，信手同翻集古书。适意何劳一千卷，新诗闲出笑谈馀。
洗心泉
胡侃（宋代）

岩根石溜自涓涓，一见尘劳顿洒然。惟有开山老尊宿，无心可洗亦无泉。
踏莎行 春雨连日
吴存（元代）

夜溜瓶悬，朝阴墨锁。一年桃李糊涂过。欲留晴赏待清明，晴时只恐清明蹉。倚杖孤吟，焚香默坐。春衫莫把春泥＊。凭谁有爪似麻姑，明朝
行香子·海水成尘
刘辰翁（宋代）

海水成尘。河水无银。恨幽明、我与公分。青山独往，回首伤神。叹魏阙心，磻石魄，汨罗身。除却相思，四海无亲。识风流、还贺季真。而今天上，笑谪仙人。但病伤春，愁厌雨，泪看云。
忆王孙
濮文绮（清代）

落红散乱柳飞棉。斜倚疏棂眼倦看。辜负莺花春一年。

怨天天。空把闲愁托杜鹃。
题清辉堂
葛闳（宋代）

归老云边一翠岑，静中观动照人心。
溪湖北上又东去，不似青山无古今。
月夜游秋水桥岸
袁佑（清代）

藕花短短苇花齐，渔艇秋烟草阁西。出寺溪云随意远，过桥山月趁人低。

与谁相对惟孤鹤，何处寻僧信杖藜。砧杵不闻千户静，萧萧城阙夜乌啼。
夜过黄一之斋中
童珮（明代）

征君家陋巷，缃素对匡床。
门外半城月，邻家几树霜。
剑留寒卧壁，竹影瘦过墙。
不以贫为累，高歌自慨慷。
再次前韵三首
陈造（宋代）

春事兼回寂寞滨，茅簷背日已书勋。
径须引睡携黄妳，未办寻芳命紫君。
和萃芳馆主人鲁印山韵 其五
袁宏道（明代）

几番对酒惜颓阳，聊为飞英送一觞。竹里葵蔬尼客久，山中甲乙倍人长。

仙畦屡溉新分药，道被犹薰旧赐香。上马揖来无别语，米家曾乞载书航。
孤凰辞
程本立（明代）

高冈兮梧桐。凤凰兮雌雄。忽失凤兮凰将曷从。梧既悴兮霜露多。

凰失凤兮可奈何。心虽哀兮矢靡他。惟巢有雏兮始生。哺之覆之兮俟其成。

雏五色兮仪虞廷。凰虽孤兮心则宁。
登严州北高峰用韵
金履祥（宋代）

雄蟠古睦东，俯视翠重重。
白塔清凉界，乌龙伯仲峰。
云连天势近，石酿井泉浓。
更上最高处，扳跻意未慵。
葵女
刘克庄（宋代）

早惠能言者，前生结习馀。
吾闻伏生女，口授古尚书。
次韵余太常观国招抚江南航海至新会八首 其三
罗蒙正（元代）

鸿濛气接泬㵳天，夷獠争迎汉使船。骇浪千重行处雪，齐州九点望中烟。

神游太乙仙藜外，身在灵生海市边。玉署词华君独步，声名知不愧卢前。
一落索
方千里（宋代）

心抵江莲长苦。凌波人去。厌厌消瘦不胜衣，恨清泪、多于雨。

旧曲慵歌琼树。谁传香素。碧溪流水过楼前，问红叶、来何处。
禅人并化主写真求赞
释正觉（宋代）

野云半肩，寒雪一颠。
海树珊瑚月，岩松琥珀年。
眼合觅不见祖，心空初不留禅。
森罗万像纵横说，相与证明输我然。
浣溪沙（虎溪春日）
刘辰翁（宋代）

春日春风掠鬓须。乱山相对拥寒炉。彩鞭金胜一时无。

自缕青寒成细柳，更堆残雪当凝酥。儿童且莫唱皇都。
苏幕遮·水中金
佚名（宋代）

水中金，冲牛斗。玉锁金关，护法灵童守。赤水丹台龙虎走。万象森罗，勃勃投珠口。饮灵源，明火候。太乙炉开，丹熟神光透。浮名浮利终不久。下手速修。穷取无中有。
浯溪
钟兴嗣（宋代）

羯奴祸唐室，宗社已倾危。翠华幸西蜀，大物孰主持。

储君起灵幸，事亦从权宜。人望既有属，奸孽就诛夷。

次山忧国切，闻此喜可知。归美颂君父，隐恶义当为。

涪翁仗正论，凛然寓刺规。指擿心中过，并及宫闱微。

兹用春秋法，肃宗其何词。曾无一半语，追咎元子非。

后来好事辈，往往互诋讥。或立党同意，或费解嘲诗。

识者具眼力，理解夫奚疑。盍观我宋朝，崖上中兴碑。

光尧再造绩，炳若日星垂。功成体天道，退处志莫移。

神器亲付授，嗣皇犹恳辞。数四不获命，黾勉祗受之。

饬躬备敬养，朝夕益孳孳。君不见帝典书之盛，端由揖逊基。

二圣尽慈孝，尧舜并驱驰。俯视于李唐，德业有醇疵。

惟馀尅复愿，天每靳其机。孙支继述责，未有易今时。

出兵吊遗黎，孰不迎王师。免使读颂者，怀愤徒伤悲。
书钞本杜诗后 其二
郭曾炘（清代）

杜公称诗圣，众体无不备。大云赞公房，乃与选诗类。

向来信口赞，未测意所谓。近览杜园说，乃知豁蒙翳。

当年陷贼中，此为窜匿地。去来与信宿，踪迹皆可识。

复壁藏赵岐，北海侔高谊。巾履及醍醐，衣食兼赒济。

脱身有天幸，麻鞋达行在。右丞与司户，误被罗网致。

托疾以自全，亦未伪职试。台州竟死谪，辋川亦作废。

少陵屡赠诗，湔祓至一再。后儒顾不谅，执此为訾议。

往者粤寇乱，名臣若汤戴。皆无效死责，慷慨轻就义。

承平重气节，清议犹可畏。道咸去岂远，风尚乃大异。

纷然鸟兽散，咄咄真怪事。
宿州元太守北楼席上
范纯仁（宋代）

七月高楼暑气回，荷香细逐水风来。翠蛾细袖歌声远，绿野苍山醉眼开。

羁客秋怀追屈宋，主人交义继陈雷。他年林下相逢去，诗酒何妨许重陪。
题郑季奕火阁
赵蕃（宋代）

朝来日当窗，晚矣犹未落。
梅开怪璀璨，信是日初薄。
勿云丈席地，可咏亦可酌。
岁月与情怀，宁须问今昨。
登太白楼
王恕（清代）

翠螺山前江水清，采石矶上山烟横。
王孙一去无消息，万古江山空复情。
忆昔星精初破梦，天上神官亲抱送。
暂令金宿歇光芒，要使人间识麟凤。
一朝名字闻金阙，狂歌痛饮君王侧。
题诗不识高将军，一曲清平留不得。
浔阳白日风翻波，夜郎宵雨瘴烟过。
到处天涯感流落，逢场啸傲从讥诃。
归来偶过青山趾，牛渚茫茫月如水。
两浆船头著锦袍，醉吟百尺沧波里。
船在江心月在天，江妃月姊斗婵娟。
翻身一跃骑鲸去，长庚炯炯光依然。
至今明月清风夜，疑有笙鹤来山巅。
田居秋水㬥至林莽委翳昏莫能辨偶然作一首
朱应登（明代）

径昃花繁入暝愁，旧溪经眼漭难求。青林背水藏蛟室，红蓼缘堤罥客舟。

近舍尚迷扬子宅，临高始识邵平丘。人生身世皆如幻，漫诧桃源说幻游。
贵主征行乐
李贺（唐代）

奚骑黄铜连锁甲，罗旗香干金画叶。
中军留醉河阳城，娇嘶紫燕踏花行。
春营骑将如红玉，走马捎鞭上空绿。
女垣素月角咿咿，牙帐未开分锦衣。
长江归棹图
程钜夫（元代）

蔼蔼天始晴，苍苍景将晚。江波日东流，游子何时返？
和屯田杨郎中同年留别之什
王禹偁（宋代）

科名长恐辱同年，许国丹诚皎日悬。
谬掌斯文虽未丧，欲行吾日即无权。
谢公留滞苍苔院，潘岳征行落叶天。
引重力轻深自媿，强酬诗什益凄然。
日本刀歌
唐顺之（明代）

有客赠我日本刀，鱼须作靶青丝绠。重重碧海浮渡来，身上龙丝杂藻荇。

怅然提刀起四顾，白日高高天囧囧。毛发凛冽生鸡皮，坐失炎蒸日方永。

闻道倭夷初铸成，几岁埋藏掷深井。日淘月炼火气尽，一片凝冰斗清冷。

持此月中斫桂树，顾兔应知避光景。倭夷涂刀用人血，至今斑点谁能整。

精灵长与刀相随，清宵恍见夷鬼影。迩来鞑靼颇骄黠，昨夜三关又闻警。

谁能将此向龙沙，奔腾一斩单于颈。古来神物用有时，且向囊中试韬颖。
寄衣曲
张籍（唐代）

织素缝衣独苦辛，远因回使寄征人。官家亦自寄衣去，

贵从妾手著君身。高堂姑老无侍子，不得自到边城里。

殷勤为看初著时，征夫身上宜不宜。
寄题程序伯画山楼图
金正喜（清代）

几叠迂痴画里山，楼边腕底碧斓斑。烟云供养无理寿，青眼相看万里閒。
别淮上诸故人 其一
陈璟章（清代）

浮云黯长天，我今与子别。执手噤无声，悲哉此决绝。

岂曰不重噤，世事渺难说。悠悠燕云高，汤汤淮水咽。

行矣复何言，肝肠为寸裂。寄语世间人，何必衷肠热。
春雨忆孔加
文嘉（明代）

濛濛细雨集，洗涤此幽林。虚馆绝尘想，缅然怀同音。

绿草巳盈砌，芳醑聊自斟。欲往限南北，褰裳畏泥深。

人生岂有涯，欢会当及今。无由写耿抱，抚事独沉吟。
还丹复命篇 其九
薛道光（宋代）

采取须教密，诚心辨丑妍。事难寻意脉，容易失寒泉。

师指青龙汞，配归白虎铅。两般都会合，水火鍊经年。
题仙居伟羌山六绝
陈襄（宋代）

峭壁回环几百区，其间岩石可耕锄。
如何得片山如此，白首相将老母居。
侍嘉言叔溪行和其韵
陈文蔚（宋代）

山下江清水见沙，杖头沽醉酒旗家。
多情黄菊知人意，故放篱边三四花。
溪边
释文珦（宋代）

溪边得微径，陟险穷层巅。
上有巢居人，志隐忘岁年。
心静语言寡，道在精神全。
终身愿相依，愧我无宿缘。
明朝下山去，怅望空云烟。
题云锦园
庾卜礼（宋代）

我观大瀛海，山与水相伴。
维兹山水丽，邈在西南畔。
公如出岫云，顷刻固已漫。
倏尔转晴空，化为五色斓。
三径他山缉，万里归心断。
要从父老归，不作儿女观。
苏公金石心，坐阅岁时换。
来赴林泉期，更觉云锦焕。
五采弄珠玑，八章诵云汉。
向来古使星，久未视龟篆。
心贪汗漫游，行无麋鹿乱。
快哉天下乐，岂以寸心玩。
山村行
梅尧臣（宋代）

征马去不息，幽禽随处闻。
深源树蓊郁，曲坞花芬菖。
澹澹平田水，蒙蒙半岭云。
长鬟弄春女，溪上自湔裙。
宾州仙影山
陶弼（宋代）

月氅星冠七丈夫，远看虽有近还无。
瑶池侍女双成道，遗下群仙聚影图。
卖花声 新夏雨窗病怀
翁舆淑（清代）

窗外雨潺潺。罗袂生寒。困人天气怯衣单。我病伴愁愁伴我，愁病双关。

睡起黯无言。强自凭栏。檐声又逐鸟绵蛮，天亦淋漓无奈也，泪叠云山。
戒子孙诗
韦玄成（两汉）

于肃君子，既令厥德。仪服此恭，棣棣其则。咨余小子，既德靡逮。

棣是车服，荒嫚以队。明明天子，俊德烈烈。不遂我遗，恤我九列。

我既兹恤，惟夙惟夜。畏忌是申，供事靡惰。天子我监，登我三事。

顾我伤队，爵复我旧。我既此登，望我旧阶。先后兹度，涟涟孔怀。

司直御事，我熙我盛。群公百僚，我嘉我庆。于异卿士，非同我心。

三事惟艰，莫我肯矜。赫赫三事，力虽此毕。非我所度，退其罔日。

昔我之队，畏不此居。今我度兹，戚戚其惧。嗟我后人，命其靡常。

靖享尔位，瞻仰靡荒。慎尔会同，戒尔车服。无媠尔仪，以保尔域。

尔无我视，不慎不整。我之此复，惟禄之幸。于戏后人，惟肃惟栗。

无忝显祖，以蕃汉室。
盍簪楼杂咏十首 其二
霍与瑕（明代）

草创荒芜甚，群仙每每过。短墙侵碧蔓，细路合青莎。

笔落惊人赋，杯深放客歌。会须倾倒尽，岂得但微酡。
田园杂兴 其四
沈谨学（清代）

力耕全我真，形不为外役。晴明固为佳，风雨亦安适。

抱屋溪流清，开门远山碧。不知桑麻长，但觉行径窄。

愿言素心人，往来慎杖策。
题吏隐堂
梅尧臣（宋代）

新堂生虚明，未悟追隐吏。
无乃隐非时，唯应喧可避。
移花莫伤根，种竹不改翠。
床中置素琴，亦见陶潜意。
哭俞伯初
汪炎昶（宋代）

母老妻单妾稚年，一朝无主泪澉湲。
终身在困庸非命，遗腹承家尚繁天。
门户故应终有吒，琴书可得遂无傅。
不知造物端何意，祸惨吾徒不少怜。
雨中客至
陈凤（明代）

新水柴门涨碧沙，孤村烟树隐渔家。
客来湖上偏逢雨，春到江南又见花。
沽酒隔邻传小瓮，打鱼深夜出枯槎。
浮生莫遣浮名误，醉里还惊两鬓华。
寄题喻高士澹轩
裘万顷（宋代）

世事邯郸枕，生涯老子书。
能知澹中味，雅称竹间居。
石径排云入，霜根带月锄。
纷华不到眼，赢得玩清虚。
秋思绝句
陆游（宋代）

枳棘编篱昼掩门，桑麻遮路不知村。
平生诗句传天下，白首还家自灌园。
宿武夷宫
彦修（宋代）

学仙独访武夷君，老树垂藤弄夕曛。
我欲幔亭拚一醉，不知何处奏宾云。
常州韦郎中泛舟见饯
李嘉祐（唐代）

主人冯轼贵，送客泛舟稀。逼岸随芳草，回桡背落晖。

映花双节驻，临水伯劳飞。醉与群公狎，春塘露冕归。
吴波亭相对数峰极可爱
李流谦（宋代）

吴波波上亭，一面列山屏。
雨雨晴晴好，朝朝暮暮青。
倦身无处著，醉眼为渠醒。
便欲携归去，全胜腰万钉。
和顿教授见寄用除夜韵
苏轼（宋代）

我笑陶渊明，种秫二顷半。
妇言既不用，还有责子叹。
无弦则无琴，何必劳抚玩。
我笑刘伯伦，醉发蓬茅散。
二豪苦不纳，独以锸自伴。
既死何用埋，此身同夜旦。
孰云二子贤，自结两重案。
笑人还自笑，出口谈治乱。
一生溷尘垢，晚以道自盥。
无成空得懒，坐此百事缓。
仄闻顿夫子，讲道出新贯。
岂无一尺书，恐不记庸懦。
陋邦贫且病，数米铢称炭。
惭愧章先生，十日坐空馆。
袖中出子诗，贪读酒屡暖。
狂言各须慎，勿使输薪粲。
饮许龙石学士园亭短述三首 其二
孙承恩（明代）

天上归来早，城偏卜筑幽。孤亭凌日起，高树接云浮。

睹凤人争快，登龙士愿收。宁亲容暂尔，未许遂优游。
咏廿四气诗·立夏四月节
元稹（唐代）

欲知春与夏，仲吕启朱明。
蚯蚓谁教出，王菰自合生。
帘蚕呈茧样，林鸟哺雏声。
渐觉云峰好，徐徐带雨行。
寄兴 其四
黄文仪（清代）

看破红尘淡外求，把将万事付东流。升沈有分情何著，俯仰无惭乐更优。

茗椀薰炉供静趣，行云野鹤伴閒游。一丝不挂神超越，作德由来心日休。
沁园春 登谪仙亭
华长发（清代）

采石矶头，蹑屐来登，兴怀谪仙。问沉香倚醉，宫袍曾着，夜郎流窜，彩笔谁怜。

一代才人，遭逢如此，漫说风流诗百篇。光万丈，但西南照彻，瘴雨蛮烟。

而今豪放谁传。道天子呼来不上船。叹骑鲸客去，只余红蓼，挂帆人远，莫问青莲。

江上清风，山间明月，何可无君一醉眠？凭高望，兄酒星如炬，牛斗之间。
有感
连文凤（宋代）

年来懒作少年狂，一枕功名属梦乡。
举世相夸唐字学，几人曾识汉文章。
自邻晚岁桑榆景，敢入春风桃李场。
到此相逢莫相笑，谁知臧谷两亡羊。
含山寺
王质（宋代）

一僧庞眉拄杖扶，自汲石泉浇茗盂。山深松树须髯古，寺老木茗鳞甲枯。

心閒逢人谢礼乐，身倦到枕即江湖。梦回石壁半斜照，蝙蝠打人山鸟呼。
鳊鱼
苏轼（宋代）

晓日照江水，游鱼似玉瓶。
谁言解缩项，贪饵每遭烹。
杜老当年意，临流忆孟生。
吾今又悲子，辍筋涕纵横。
伤贾岛
张蠙（唐代）

生为明代苦吟身，死作长江一逐臣。

可是当时少知已，不知知己是何人。
送乐学士知舒州
徐铉（宋代）

忆在同安郡，谁知是胜游。
仙山常独往，骚客自忘忧。
暂别经多常，劳生已白头。
羡君驱蒨旆，兼得漱清流。
民俗常如古，风光最称秋。
短歌聊抒意，为我谢沙鸥。
仙岩山居 其二
慧秀（明代）

日出苍烟尽，千山入望新。风流临水树，云逆过桥人。

花竹殊无恙，茅茨未有邻。颓然自终古，不是学逃秦。
静对
高翥（宋代）

静对炉烟一缕霞，谢天成就澹生涯。
安排瓦砚临章草，收拾瓮瓶插郑花。
莫问家储无担石，休嫌人事似团沙。
三杯竟醉醒时晚，卧看春云送日斜。
赠致政刘大夫
刘弇（宋代）

一章飞达九重天，求解黄堂石二千。甘守绿园三亩宅，肯贪红药八花砖。

利名摆去灰心定，功行修来月性圆。尤喜挂冠归第后，生涯非欠买山钱。
寒食
卢象（唐代）

子推言避世，山火遂焚身。四海同寒食，千秋为一人。

深冤何用道，峻迹古无邻。魂魄山河气，风雷御宇神。

光烟榆柳灭，怨曲龙蛇新。可叹文公霸，平生负此臣。
九祖伏驮密多尊者赞
释宗杲（宋代）

默坐半百春，无喜亦无瞋。东西行七步，抖擞旧精神。
茉莉曲六首 其六
王稚登（明代）

章江茉莉贡江兰，夹竹桃花不耐寒。三种尽非吴地产，一年一度买来看。
七夕赋咏成篇
许敬宗（唐代）

一年抱怨嗟长别，七夕含态始言归。飘飘罗袜光天步，

灼灼新言鉴月辉。情催巧笑开星靥，不惜呈露解云衣。

所叹却随更漏尽，掩泣还弄昨宵机。
杂感十首以野旷沙岸净天高秋月明为韵
陆游（宋代）

吕钓渭水滨，说筑傅岩野。
虽曰古盛时，得士盖亦寡。
天将启治乱，人才有用舍。
向非万牛力，孰与成大厦？
楼予善使君挽辞 其二
史浩（宋代）

壮年方喜脱尘埃，便把州麾上钓台。冰鉴已明消健讼，民膏不取却馀财。

官箴信尔无遗恨，家学端知有自来。欲识邦人思恺悌，水声山色亦兴哀。
又次徐松巢韵
黎廷瑞（宋代）

结庐溪水上，日夕对郭璞。
沮晓林霏开，碧玉峭如削。
几欲乘兴游，不见云山鹤。
青鞋动高兴，安得践斯约。
许由
王十朋（宋代）

肥遁箕山不可寻，高名不朽到于今。尚留昔日洗耳水，为洗世人争竞心。
览镜鬓间两三点雪
程公许（宋代）

志士伤心髀肉生，寒儒努力在青春，
课书恨人囊萤聚，览镜惊呼鬓雪新。
岁晚何妨勤秉烛，行迷犹可复通津。
余功剩暖丹炉火，莫待幽人唤孔宾。
赠贾松先辈
水心寺僧（唐代）

嵯峨山上石，岁岁色长新。若使尽成宝，谁为知己人。
次韵子忱游东山古风
李光（宋代）

休沐不暇懒，趁此郊原晴。驾言出东门，蹀躞马在坰。

江山恣游出，颇惬幽人情。同行有胜侣，豪气如陈登。

妙语倾锦囊，璀璨珠玑盈。暂释簿领劳，顿觉心迹清。

人生一世中，转徙如邮亭。爱君绝尘姿，坦坦心地平。

当年功名念，晚节师渊明。出处岂有心，敢论亏与成。

吾衰百念冷，端如在家僧。东山本非山，名字空峥嵘。

不见古松色，讵闻山鸟声。演师独面壁，燕坐朝黄庭。

骨冷唤不回，蚌珠秘龛灯。
偈五首 其二
释法顺（宋代）

我手何似佛手，天上南星北斗。我脚何似驴脚，往事都来忘却。

人人尽有生缘，个个足方顶圆。大愚滩头立处，孤月影射深湾。

会不得，见还难，一曲渔歌过远滩。
张净琬
文同（宋代）

骠骑极豪侈，后房多艳姬。
可怜张净琬，不识半酣时。
暮秋由一面山之金州长甸铺作 其六
多隆阿（清代）

闻鸡复命驾，早渡碧流河。再行三五里，村小枕山阿。

桥横东西涧，场筑南北坡。老农呼岁歉，害稼暑雨多。

适逢三叉路，未敢率尔过。停车子细问，周行亦不讹。

在原碾白草，踰岭陟翠螺。牧童不解事，犹作太平歌。
山斋独坐怀惟秦客粤
徐熥（明代）

清客相过更有谁，閒心惟许白云知。山房多少思君意，半在焚香煮茗时。
霞
徐夤（唐代）

天际何人濯锦归，偏宜残照与晨晖。流为洞府千年酒，

化作灵山几袭衣。野烧焰连殊赫奕，愁云阴隔乍依稀。

劳生愿学长生术，餐尽红桃上汉飞。
再和五首
刘克庄（宋代）

杖屦暇时常检点，细分枝干数株椿。
试呼童子调霜弄，绝胜奴株擂晓逄。
色映岩松寒引鹤，根连园杞夜闻厖。
社中作者铦锋颖，甘树降旛束短杠。
至后二日至东禅
李洪（宋代）

至后阳和已发生，野梅官柳动诗情。
偶为寻壑经邱计，故作穿云渡水行。
近郭好山皆可隐，隔林疏磬有馀清。
他时粗免微官缚，归去深谋谷口耕。
出北关门送季舍使虏
杨万里（宋代）

同寮缓辔出承华，又送双星水北涯。
霜外汀洲芦叶晓，雪余园圃竹梢斜。
只惊睡起犹残月，不觉皎时巳落霞。
白首鸳行徒索米，故山今日政梅花。
谢可孜上人惠楞严般若二经并治脾药
释智圆（宋代）

经妙荡烦惑，药灵医病身。
道明无去住，方验有君臣。
静玩知心寂，时飡觉气均。
徘徊感知己，于我分弥亲。
蔓草长
曹勋（宋代）

蔓草长，摇风缘砌凌高堂。
萋萋密叶护葱蒨，溥溥湛露滋瀼瀼。
下有径寸兰，委靡涂秋霜。
依凭既失所，不及菰与蒋。
托身肯媚附乔木，持芳自洁凝幽香。
蔓草长，因缘从尔摩苍苍。
一朝乔木夭斤斧，拙根削株贻汝殃。
题振衣千仞冈
沈周（明代）

阳冈振新浴，爽气与秋通。鹤氅照片雪，凤翎开太空。

乾坤两长袖，尘土一泠风。热恼下方路，何人高蹈同。
龙门送别皇甫泽州赴任、韦山人南游
白居易（唐代）

隼旟归洛知何日，鹤驾还嵩莫过春。

惆怅香山云水冷，明朝便是独游人。
次韵章枢密赋吴彩鸾玉篇
楼钥（宋代）

文箫蹑彩鸾，夜半恐不逮。
山深忽呼名，惊喜不得退。
仙谪无所逃，士贫何可耐。
乃以三生缘，遂为二姓配。
至人与凡夫，伉俪岂其辈。
鬵书以自给，细字如玉碎。
一一存楷法，明珠蔑瑕颣。
初如鹣比翼，久若鱼同阴。
终日了韵编，心画亡罣碍。
人间八百本，终古知敬爱。
玉篇尤可珍，何必赠杂佩。
倘邀千黄金，虽贫亦当贷。
摩挲惜见晚，老眼看茫昧。
墨妙饶精神，笔劲含姿态。
次第部居中，盘曲法库内。
九龄美风度，孟博信清裁。
书拙无合作，见此增愧慨。
尤物难久假，雪窗暂相对。
遗踪虽已邈，真迹俨然在。
辄效西子颦，小楷书牍背。
山颂
吕本中（宋代）

人事日翻覆，昔同今不然。于心苟有用，与世自无缘。

剩结官田社，饱参云盖禅。已胜高鸟尽，徒泛五湖船。
寄畅园二十咏 其十一 大石山房
秦耀（明代）

寒崖挂苍藤，一石塞云栋。夜半月明中，天风吹欲动。
戊子春掩关雷峰诸道俗见讯示此
释函是（明代）

四十年来弹指间，荷担大道不知顽。无缘常恐法轮坠，多病偏怜梦幻悭。

业识未乾迷悟假，垢心忘尽圣凡閒。于今剩有蒙头衲，敢效高僧闭死关。
晓发铜城驿至东阿道中杂诗五章 其四
姚燮（清代）

绝岸缠茅榛，缘溪得纡道。隔林见烟火，野聚自村堡。

篱蔓瓜叶肥，塍土豆根小。黄渠戽不继，赤日炙垂槁。

谓无官家输，犹足谋近饱。友助戒争竞，耕凿适稚老。

逐逐诚奚为，使我愧尘扰。行当亲串谋，采蕨就商皓。
拟古乐府五首同石闾作 其四 燕歌行
李锴（清代）

韨中年少轻去留，爱骑白马锦傅韝。鸣珂朝驱平乐观，趿履夜傅倡家楼。

买醉徵歌取快意，按板不正红裙愁。平生豪侠一二数，腰间敢佩双吴钩。

丈夫沈滞不若死，年过三十羞封侯。抱关屠狗何为者，笑汝悠悠蚤白头。
楚江返棹
陈朗（清代）

雨止月未上，萧萧枫叶丹。柁声放溜急，帆影入云寒。

村酒难成醉，旅愁耐可宽。扣舷何处客，渔火在前滩。
秋水歌
郑樵（宋代）

年年秋水崩江石，秋水年年连天碧。
山中草木尽号呼，江外鱼龙轻虚掷。
既怜茅屋化飞蓬，又叹虾蟆共枕席。
人生变化不可知，且听秋风吹萝薜。
宿山寺
文同（宋代）

高峰浮云际，古寺高峰上。
秋来已潇洒，雨后益清旷。
坐随明月转，吟伴寒蛩响。
待晓出松关，幽襟谢嘉贶。
田妇
冯椿（明代）

谁家少妇着青裙，低笠随夫笑语耘。多少深宫閒白昼，烟花涂抹几如君。
赠郭君任之
施景琛（清代）

鸱夷海外赋归与，长袖多财绰有余。梓里十年还树木，党庠万有竟藏书。

江流自古无人转，国难何时待汝纾？争奈蛾眉偏见嫉，满天风雨梦棕榈。
挽余丞 其三
彭龟年（宋代）

三绝今非少，元功人未知。岂云公有憾，时恐世传疑。

谁解吟成史，宁忧罪到诗。诗成终自愧，空恨一年迟。
秋夜
张逸藻（清代）

残灯摇瘦影，冷雨掩重楼。为有还家梦，翻添一段愁。
煎茶
丁谓（宋代）

开缄试雨前，须汲远山泉。
自绕风炉立，谁听石碾眠。
轻微缘入麝，猛沸却如蝉。
罗细烹还好，铛新味更全。
花随僧箸破，云逐客瓯圆。
痛惜藏书箧，坚留待雪天。
睡醒思满啜，吟困忆重煎。
祇此消尘虑，何须作酒仙。
松江鲈鱼
杨万里（宋代）

鲈出鲈乡芦叶前，垂虹亭上不论钱。买来玉尺如何短，铸出银梭直是圆。

白质黑章三四点，细鳞巨口一双鲜。秋风想见真风味，祗是春风已迥然。
同赵侍御巴陵早春作
张说（唐代）

江上春来早可观，巧将春物妒馀寒。水苔共绕留乌石，

花鸟争馀斗鸭栏。佩胜芳辰日渐暖，然灯美夜月初圆。

意随北雁云飞去，直待南州蕙草残。
次韵孙子实题少章寄寂斋
黄庭坚（宋代）

虚名误壮夫，今古可笑闵。
尸裹万里归，书载五车稛。
安知衡门下，身与天地准。
秦晁两美士，内行颇修谨。
余欲远之深，抽琴去其轸。
寄寂喧哄间，此道有汲引。
狱户闻笞榜，市声杂嘲辴。
二生对曲肱，圭玉发石蕴。
大小穷鹏鷃，短长见椿槿。
欲闻寂时声，黄锺在龙筍。
竹鸟小景
李震（宋代）

苍龙垂雨影毵毵，凤尾参差湿翠岚。忆昔黄陵祠下路，鸟啼三月过湖南。
次韵至能湖上
方岳（宋代）

春山如染费人诗，骤马新堤拂柳丝。
杜宇一声春欲暮，海棠睡去未曾知。
挽故知容州朝请陶公
危彪（宋代）

世态纷纷等触蛮，惟公打透利名关。
八州不作士衡梦，三径谩为元亮还。
苦淡平生安北巷，孤高一节照西山。
想应精爽难埋没，只在青松白石间。
奉别牛司理
秦观（宋代）

堂堂先德擅才名，词赋高凌墨客卿。
之子妙龄初筮仕，好修文史继家声。
晨起
周文璞（宋代）

闭门不与俗人交，玄晏春秋日日抄。
清晓偶然随鹤出，野风吹折白樱桃。
双双燕 秋日过横山堂
张玮（明代）

披蓬探隐，到幽草溪头，碧阴山曲。竹韵松姿，媚却吟眸诗腹。

是处翠峰成簇，更新秋、雨凉如沐。深林宛转芳禽，浅涧琤琮漱玉。

孤独，简编娱目。有纫佩芳兰，供餐茂菊。藤床闲憩，梦入华胥应乐。

好是月明帘轴，恰一枕、清酣睡足。小小花童低报，瓦鼎烹茶刚熟。
雨后凝秀阁口占呈子方
李处权（宋代）

春云向晚留，夜雨凌晓濯。
花明娇欲语，柳绿净可握。
化工了无尽，芳意殊未觉。
烧笋荐清尊，此味初不恶。
君知忘忧物，便是却老药。
百年终一炊，无事且行乐。
上白帝城
杜甫（唐代）

城峻随天壁，楼高更女墙。江流思夏后，风至忆襄王。

老去闻悲角，人扶报夕阳。公孙初恃险，跃马意何长。
瑞草桥
陆游（宋代）

柘叶飕飕雪意骄，檐头双兔遇归樵。
宿酲未解题诗嬾，虚过风流瑞草桥。
苏词
李龙高（宋代）

翩翩彩笔赋梅花，只忆朝云不忆家。
为说坡仙休怅恨，昭君犹自弄琵琶。
和苏公洞庭春色
陈师道（宋代）

洞庭千木奴，寸丝不挂手。
来输步兵厨，酿作青田酒。
王家玉东西，未觉岁华走。
方从罗浮山，已作南阳寿。
还将瓮头春，慰子雪入牖。
我方缚禅律，一举烦屡嗅。
东坡酒中仙，醉墨粲星斗。
诗成以属我，千金须弊帚。
何曾樽俎间，著客面黧黝。
定须笑美人，蘸甲不濡口。
西江月
朱敦儒（宋代）

淡淡薰风庭院，青青过雨园林。铜驼陌上旧莺声。今日江边重听。

落帽酒中有趣，题桥琴里无心。香残沈水缕烟轻。花影阑干人静。
答劝农李渊宗嘉州江行
宋祁（宋代）

嘉月嘉州路，轲峨按部船。
山围杜宇国，江入夜郎天。
霁引溪楼望，凉供水馆眠。
愧君舟檝意，遂欲济长川。
半山故宅
梁鼎芬（清代）

题诗武库至豪雄，变法君臣意所同。琴瑟不调原可换，兰莸未别自难终。

推公贤愎惟迂叟，叹世因循有晦翁。遗宅荒凉共追吊，纷纷儿女闹村丛。
送杨道士归蔡州
王铚（宋代）

列子风回驭，林宗雨垫巾。
花明千嶂晚，云暖一山春。
炉灶聊随俗，簪裾未称贫。
壶公观中路，闻道接天津。
晚行书所见
丘葵（宋代）

山涧雨初收，涓涓水乱流。
树根一片石，童子坐牵牛。
溧水道中
仇远（元代）

步屧春风白马桥，车沟泥滑路迢遥。
眼前未识千红紫，但见新黄上柳条。
山中见野菊
杨巍（明代）

是处秋能到，山寒菊亦开。香偏凝涧壑，根故远池台。

不入神农谱，翻令田父猜。陶家三径里，忆尔赋归来。
寻山家
释文珦（宋代）

路入深原三四里，林茂鸡犬十余家。
村篱疎密齐栽枳，山崦高低尽种畲。
石罅春风生野笋，洞中流水出残花。
爱同樵客言幽事，不觉归途暮景斜。
追挽刘养直
陈谟（明代）

校雠天禄去无日，藏书善和归几时。殷台落日尘杳杳，象山宿草春离离。

玉雪未曾瞻道貌，梧桐今已识孙枝。斯文不朽应无憾，刻石埋名有楚奇。
送实山主
释重顯（宋代）

野水春山，风光极目。
千里万里，太迟太速。
绝域澄澄兮非犀炬可照，希声杳杳兮非凤胶可续。
叶落花开知不知，人天景行为高躅。
唐诵甥二首 其二
刘摰（宋代）

因滞江州久，谓为千里遐。欣曾逢漂母，几欲卖朱家。

痴坐瞻双橹，东行负九华。归须谈旅琐，勿作胜游誇。
路学士知河中府
杨亿（宋代）

一麾新自海滨还，又佩鱼符入故关。
千里山河临剧郡，九天鸳鹭别通班。
楼经往圣回清跸，路接边夷献白环。
版籍素多田赋错，干戈初息羽书闲。
從军上客彫龙藻，佐酒妖姬堕马鬟。
更遣府公吟思发，中条新霁碧孱颜。
织图二十四首 其十二 炙箔
楼璹（宋代）

峨峨爇薪炭，重重下帘幕。初出虫结网，遽若雪满箔。

老翁不胜勤，候火珠汗落。得閒儿女子，困卧呼不觉。
八十自寿二首 其二
金应澍（清代）

茫茫身世叹行藏，沧海曾经两鬓苍。老去祇惭名过实，年来差鬓寿而康。

离怀梅岭新诗卷，归思蓉江旧草堂。敢向苍天无厌请，一门五代聚家乡。
题瑞宁草虫
许及之（宋代）

候虫微细欲何为，却与鹏抟共一机。须信人心关造化，蜻蜓能点蝶能飞。
漕舟
沈遘（宋代）

漕舟上太仓，一钟且千金。太仓无陈积，漕舟来无极。

畿兵已十万，三垂戍更多。庙堂方济师，将奈东南何。
詶左虞都尉二首 其二
钱允治（明代）

遂忘将军势，还同处士游。青山双屐遍，白社一樽留。

倚马鞍空据，雕虫笔未投。任安真长者，吾岂慕曹丘。
寄南安蔡经府
张弼（明代）

相逢闽友厌闽音，莲幕先生动我心。接得南安书一纸，年来应恐二毛侵。
次韵择之将近丰城有作
朱熹（宋代）

老矣身如万斛舟，长风破浪若为收。江山若有逢迎意，到处何妨为少留。
秋日怀孟夷庚
罗隐（唐代）

秋日黄陂下，孤舟忆共谁。江山三楚分，风雨二妃祠。

知己秦貂没，流年贾鵩悲。中原正兵马，相见是何时。
羁卧山中
卢照邻（唐代）

卧壑迷时代，行歌任死生。红颜意气尽，白璧故交轻。

涧户无人迹，山窗听鸟声。春色缘岩上，寒光入溜平。

雪尽松帷暗，云开石路明。夜伴饥鼯宿，朝随驯雉行。

度溪犹忆处，寻洞不知名。紫书常日阅，丹药几年成。

扣钟鸣天鼓，烧香厌地精。倘遇浮丘鹤，飘飖凌太清。
竹林院同张之纯赋二首 其二
麻革（元代）

稍稍林间布谷声，村南村北水云平。偶来竹寺看山坐，閒听清溪绕舍鸣。
次韵知郡登高言随
郑侠（宋代）

莫向天涯说故乡，人身不似雁随阳。
黄花满手空佳节，千里有随如雨肠。
为许功名酬圣代，不须愁绪付瑶觞。
男儿不是闺中物，生则桑弧射四方。
春日杼山寄赠李员外纵
皎然（唐代）

南山唯与北山邻，古树连拳伴我身。黄鹤有心多不住，

白云无事独相亲。闲持竹锡深看水，懒系麻衣出见人。

欲掇幽芳聊赠远，郎官那赏石门春。
和子骏约游一二园亭看花遇雨而止
司马光（宋代）

行乐及佳时，官闲无所羁。
只知花正发，不共雨为期。
浅草碧无际，浓云冷四垂。
陪游兴未尽，安得不相思。
导引·宝图熙盛
佚名（宋代）

宝图熙盛，登格圣功全。瑞命集灵篇。钦修祀典成明察，道祖降云軿。赖乡真馆宅真仙。朝谒帝心虔。尊崇教父膺鸿福，绵互万斯年。犹龙胜境，真宇俨灵姿。肃谒展皇仪。宝符先路嘉祥应，云物焕金枝。纷纭紫节间黄麾。藻卫极葳蕤。高穹报贶延休祉，仁寿协昌期。
浮丘道人招魂歌
汪元量（宋代）

有诗有诗吟啸集，纸上飞蛇歕香汁。
杜陵宝唾手亲拾，沧海月明老珠泣。
天地长留国风什，鬼神护呵六丁立。
我公笔势人莫及，每一呻吟泪痕溼。
呜呼八歌兮歌转急，魂招不来风习习。
后杂兴四首 其四
陆游（宋代）

俚医刀匕药，老巫半榼酒。拜况不敢忘，淡薄最耐久。
和王倅见惠十篇
曹勋（宋代）

惟公霄汉资，梢梢摩天翮。
回溪略蹭蹬，乃尔咏葵麦。
会复见轩昂，一笑忘羁客。
纸阁
张炜（宋代）

纸阁新装褫，青毡喜尚存。
翠圆垂彩络，红朵粲陶盆。
藏密寒无著，融真体自温。
夜深谁晤语，花缀短檠昏。
天童道上二首
袁燮（宋代）

嶪岌崭岩太白峰，高名千古独称雄。
放怀拟向山头立，宇宙都归一望中。
春日怀古 其二
释重显（宋代）

门外春将半，青青野色分。桃花开欲尽，无处觅灵云。
钟山
李兼（唐代）

白鸟江天阔，青山佛阁重。
影孤寒日塔，声殷暮烟钟。
异世文中选，当时镜里容。
犹传遗蜕骨，只在此高峰。
归途再同林介立经行莲塘
陆深（明代）

杨柳芙蕖一径长，未秋先己动新凉。尘心到此消应尽，暇日来新尽不妨。

空翠拂衣山有气，柔芳过雨水俱香。千寻万雉金汤地，信有人开吏隐堂。
题四祖山瀑泉亭
王之道（宋代）

云影曈昽雨弄晴，山头小立听溪声。不惊赤日雷霆吼，但怪青天雪雹鸣。

气逼衣裳秋暑薄，光摇林薮午风轻。法身清净元无垢，何用临流更濯缨。
江南可采莲
刘缓（南北朝）

春初北岸涸，夏月南湖通。卷荷舒欲倚，芙蓉生即红。

楫小宜回舒，船轻好入丛。钗光逐影乱，衣香随逆风。

江南少许地，年年情不穷。
送刘紫岩被召还朝
林文俊（明代）

公昔官居学士院，承恩数上金銮殿。一从休直下西清，南国山銮题欲遍。

迩来宵旰劳天颜，已闻下诏徵公还。江上空怀鸥鹭侣，朝端定接夔龙班。

偶逢菊节开芳饯，极目烟波锦帆远。心如江水只流东，节比黄花偏耐晚。

簪笔重看侍讲帏，凤池挥翰迅如飞。更欲烦公经纬手，殷勤为补山龙衣。
偈颂一百二十三首
释普度（宋代）

天书颁自九重来，万壑烟云尽豁开。
竺土大仙灯灿烂，融融和气霭楼台。
木兰花（四之一·林钟商）
柳永（宋代）

心娘自小能歌舞。举意动容皆济楚。解教天上念奴羞，不怕掌中飞燕妒。

玲珑绣扇花藏语。宛转香茵云衫步。王孙若拟赠千金，只在画楼东畔住。
春晚即事
陆游（宋代）

渔村樵市过残春，八十三年老病身。
残虏游魂苗渴雨，杜门忧国复忧民。
夏游招隐寺暴雨晚晴
李正封（唐代）

竹柏风雨过，萧疏台殿凉。石渠写奔溜，金刹照颓阳。

鹤飞岩烟碧，鹿鸣涧草香。山僧引清梵，幡盖绕回廊。
次韵李大著春日杂诗十首 其一
喻良能（宋代）

春晚饶芳景，官閒得细看。隔窗黄鸟并，开卷壁鱼乾。

过雨苍苔湿，迎风翠竹寒。发华搔更短，斗酒自相宽。
和虞永康梅花十绝句
魏了翁（宋代）

天然标韵耸高寒，觌面松筠取友端。
直截语人人不解，等閒只作好花看。
题通妙亭柱
胡仲弓（宋代）

小亭存古意，雅称道家风。
澉水鸭头绿，山茶鹤顶红。
内丹还九转，法鼓叩三通。
若问希夷事，檐铃语未终。
仓部弟生日五绝
刘克庄（宋代）

平生老兄弟，岁晚共婆娑。
苏氏推同叔，程家说二哥。
寄赵西岩
胡仲弓（宋代）

自分男儿未着鞭，龙驹伏枥更多年。
张仪舌在堪谋国，阮籍途穷只问天。
弹铗空歌云梦句，焚香静读楚骚篇。
吟魂常绕江湖上，莫道闽中无杜鹃。
济上作
徐祯卿（明代）

两年为客逢秋节，千里孤舟济水旁。
忽见黄花倍惆怅，故园明日又重阳。
还山
张继先（宋代）

长年京国甚羁囚，丘壑归来始自由。
流水有声如共语，闲云无迹可同游。
猿依松影看丹灶，鹤与芦花入钓舟。
如此栖迟良不恶，红尘何事辱鸣驺。
十二夜月
陈光世（明代）

广寒天府清虚楼，欲整玉盘尚未周。忽听姮娥声细细，翠华三日上皇游。
孚舟亭新成赋十绝 其七
方回（元代）

不须有客问张凭，且要无人觅庾冰。好是夜寒风浪静，月明空载一孤僧。
寄育王贤上人
谢翱（宋代）

于今祇老身，从昔少埃尘。失蜀年为客，居山石作邻。

南游宗竺法，西语问巴人。开户藤花落，多浮茗椀春。
雪
刘子翚（宋代）

晚天冥漠霰初飞，皓皓出颜复水湄。
莫遣瑶林生染污，却忧云路隐巇危。
寒侵夜褐樽前觉，春入晴檐枕上知。
忆得梁园探花早，十年泪眼看旌旗。
自述
何梦桂（宋代）

妄从缘起本非真，妄里求真妄转深。真妄等来无一物，如如自在是真心。
过永和同子永刘宪史游清都观谒苏黄二先生祠
刘崧（元代）

金华仙人玉局翁，清都台观五云东。十年丧乱残碑在，前代风流二老同。

海藏出云龙起蛰，松坛过雨鹤盘空。伤心落日沧江上，万叠青峰照蕊宫。
南歌子·午夜添红蜡
陈克（宋代）

午夜添红蜡，分曹立翠娥。觥筹寂寂断经过。谁料绮丛香里、是银河。老去空髯戟，愁来奈脸波。一杯如此断肠何。枉杀两人心事、只闻歌。
赞历代天师·第二十三代讳季文字仲归
白玉蟾（宋代）

玉盂祝水起波云，笔下雷声泣鬼神。
龙虎山前山后间，先生活尽几多人。
二十四日昌甫斯远子功集雪观次韵斯远
韩淲（宋代）

閒将诗句和，凉自雨中来。可是不相聚，那能得此回。

香炉连笔格，茶椀更山罍。一架蒲阴绿，残阳晚又开。
端午帖子 其二
赵彦若（宋代）

扬子江中百炼金，宝奁疑是月华沉。争如圣后无私鉴，明照人间万善心。
金盏子（水仙）
赵以夫（宋代）

得水能仙，似汉皋遗珮，碧波涵月。蓝玉暖生烟，称缟袂黄冠，素姿芳洁。亭亭独立风前，照冰壶澄彻。当时事，琴心妙处谁传，顿成愁绝。

六出自天然，更一味清香浑胜雪。西湖秋菊寒泉，似坡老风流，至今人说。殷勤折伴梅边，听玉龙吹裂。丁宁道，百年兄弟，相看晚节。
题东田竹冈先陇
黄衷（明代）

十里风烟岁欲侵，万家城邑昼阴阴。青鸟卜世宁非验，闻道龙材已满林。
一志
韩琦（宋代）

一志事边徼，难甘景物催。流年花易落，久戍雁频回。

细叶未成幄，飞蚊还聚雷。颠毛从自变，肯使壮心摧。
子遹读迂常至夜分作此示之
陆游（宋代）

我为无才老把鉏，汝穷亦复坐迂疏。
夜灯咏史虫吟草，朝几陈迂獭祭鱼。
未至苦饥依马磨，不妨相守卧蜗庐。
业成自有能知赏，家世从来典石渠。
病中柬课会诸友二首 其二
周孚（宋代）

寒螀唧唧报更迟，秀目疏眉费梦思。须信愈风元是檄，可能袪疟不因诗。
马郎妇赞
释法薰（宋代）

声色纯真，见闻不碍。
宴坐经行，得大自在。
脚头脚底黑漫漫，又逐春风妇马郎。
次韵孙抚干二首
崔敦礼（宋代）

绕几黄云爇水沉，得诗閒读契余心。
文章叔夜广陵散，句法武侯梁甫吟。
且喜空囊收赵璧，不惭击壤混唐音。
请君便入鸥鸣社，饭颗相从始自今。
呈史君
杨旬（唐代）

夔郡杨椿作状元，为文司权四十年。推情贷活人无数，累积阴功感上天。
杂兴 其一
程垣（宋代）

抛抛机中梭，婉婉机中淑。兰膏媚鬓蝉，笋纤润红玉。

织成锦绣段，光耀绮霞幅。世无黄钟尺，何以制华服。
次韵李尧俞良臣论交一首
郭印（宋代）

深知不作昌时瑞，成茧那能效野蚕。
世态如云从自薄，交情若野定非甘。
最怜炊黍张生约，勿笑分财管仲贪。
欲结他年渔钓友，江湖舍我复谁堪。
梅妃
刘克庄（宋代）

箫能妻弄玉，琴可挑文君。
吹彻宁哥笛，梅妃未必闻。
敞云楼二绝
洪咨夔（宋代）

江天云作黑山颓，上到楼头手决开。
水墨枕屏三百里，斜阳属玉一双来。
周纶临关仝松鹤图为卞开州赋
欧大任（明代）

涧石嵯岈山礧砢，涡黄潭黑龙犹卧。瀑布长飘万里风，岩云半犹芙蓉堕。

临崖撑空八松起，西林濏汨松涛里。下有茯苓千岁精，上有垂萝与悬藟。

划然双鹤忽南飞，九霄鸣声落人耳。珠树将寻少室栖，缟衣欲向丹丘徙。

关仝此本出奇诡，下笔燥硬自一体。连峰远势辨尺咫，彷佛徂徕在庭戺。

京口周纶称画史，工于临摹得其似。高楼有客为谁氏，开州使君卞夫子。

年今六十颜如童，微官自比漆园尔。大儿文学字长卿，持觞上寿歌燕喜。

松鹤天中烟雾开，夫子高楼不下来。金醴日进三千杯，沧海清浅宁问哉。

谁云夫子非仙吏，东方之桃门外至。
秋夕怀南中故人
苏舜钦（宋代）

向夕依阑念昔游，萧条节物更他州。池平不动天深碧，月色无情人独愁。

千里江山幽信绝，一场风露败荷秋。征鸿急急知何事，断续哀鸣过不休。
寒夜吟
成彦雄（宋代）

洞房脉脉寒宵永，烛影香消金凤冷。

猧儿睡魇唤不醒，满窗扑落银蟾影。
赴巴南书情寄故人
刘长卿（唐代）

南过三湘去，巴人此路偏。谪居秋瘴里，归处夕阳边。

直道天何在，愁容镜亦怜。裁书欲谁诉，无泪可潸然。
少年游 立夏
孙云凤（清代）

著柳烟浓，送春雨细，犹觉峭寒生。帘影参差，绿阴长昼，枝上杜鹃声。

去年今日阑干外，日暖午风轻。红摘樱桃，青拈梅子，何处寄离情。
卜算子（子平席上赋）
王之道（宋代）

春浅借和风，吹绿庭皋树。依约屏间出紫云，入格风流处。

便做铁心肠，也为梅花语。欲去东君更挽留，巧栈烟霞路。
次韵和司马君实同钱君倚二学士见过
梅尧臣（宋代）

栖栖太学官，日厌尘坌积。
朋游绝经过，都未昧相识。
幸得养疏慵，不能事役役。
天京二贤佐，向晚忽来觌。
笑我似庐仝，环然空四壁。
只欠长须奴，诉尹恶少摘。
移榻近檐楹，谈诗俄至夕。
回车闾巷隘，跛马愁所历。
明朝看苍苔，已觉生辙迹。
古意 其一
邹汉勋（清代）

欲穷千仞冈，请从今日起。千仞多风寒，况复无仰止。

便息行游驾，盘桓在斯里。斯里狭且隘，似难容足阯。

不容举世诮，即容致衰鄙。甘负举世诮，愿抱湛然理。
季明送南中花木
李纲（宋代）

悟道方知色即空，乐全深得种花功。愿从真隐师为圃，敢意芳根与乐丛。

陶令欲归三径老，海神更借一帆风。梁溪异日凭栏处，把酒看花定忆公。
病后涉园
郑刚中（宋代）

百病相寻体未平，幽怀感物强星星。
地卑积润野梅瘦，岁晚无霜山柿青。
览镜但存心慷慨，杖筇犹觉步竛竮。
如何每事难业进，日废华严千字经。
人日雪
谢翱（宋代）

连年逢此日，寂寞在山居。故国云归尽，高杉雪下初。

阴霾占户口，雷电失天书。可得俱无事，清吟始晏如。
贯道惠其所作屏料理为大轴题之以诗
吴则礼（宋代）

李成既死作者谁，元丰以来惟郭熙。江郎遽出继二老，自有三昧非毛锥。

江郎挽弓要射虎，心醉霸陵石饮羽。论交一世越与秦，白眼终甘守环堵。

君不见昔者昆崙方壶图，笔墨妙好绝代无。十日五日岁月徂，岂如江郎咄嗟云出岫，石上松老枫树枯。
八月十四日留监牧张伫职方赏月
韩琦（宋代）

待月清商欲半前，欣留嘉客启疏筵。采萧方释三秋咏，应历从亏一荚圆。

密讶云藏台面柳，静看珠出水中天。银蟾影里金樽倒，乐过陶琴不上弦。
丙辰二月上丁释奠致斋于经史阁呈郡僚
虞俦（宋代）

泮水分明记旧游，上丁祠事得重修。
音遗金石疑犹在，菜有蘋重信可羞。
老我今惭郡文学，诸生试觅汜乡侯。
缅怀安定规模远，杰阁城西最上头。
又登碧云亭感怀三十首 其二十八
吴芾（宋代）

晚上危亭忆隐居，高情逸气古人无。横山祇有精庐在，无复书堂旧药炉。
朝中措（贺生第三子）
哀长吉（宋代）

自从佳偶共黄姑。几见设门弧。方喜阶庭联玉，又闻老蚌生珠。方门三秀。贾家虎子，薜氏鸾雏。从此公侯衮衮，看看百子成图。
元日藩省祝寿谩成口号
何乔新（明代）

银河星淡漏声迟，画省宵陈祝寿仪。庭燎春回红雾合，炉香风细翠烟垂。

舆图万里归尧统，历数千年纪夏时。最喜太平今有象，新年民物共熙熙。
游龙眠山
刘大櫆（清代）

良辰值暄序，振策遵灵崖。暗谷既阴閟，崇坡复阳开。

斑斓绝壁峙，䆗窱曾阿颓。朱葩冒石脊，翠颖环水涯。

文鱼跃西涧，森木荣南垓。幽幽乳窦滴，殷殷飞瀑豗。

兰野霞气上，松门樵响来。引手摘弱卷，散发依苍苔。

攀登不知倦，憩坐时忘回。志虚浮虑遣，襟远群象该。

况挈素心侣，同倾昭旷怀。
天岳图歌
陈泰（元代）

知君重毫素，好手不可遇。壮哉昆崙方壶图，对此兴与精灵聚。

云来气接巫峡长，影动倒景摇潇湘。湘妃汉女出歌舞，矫如群帝参龙翔。

大江东流去，忽在天一方。初月出不高，照我征衣裳。

忆昔北寻小有洞，青枫叶赤天雨霜。先生有道出羲皇，晚有弟子传芬芳。

神仙中人不易得，今我不乐思岳阳。蔡侯静者意有馀，戚联豪贵耽文儒。

致身福地何萧爽，几岁寄我空中书。
寄栖一上人
贯休（唐代）

花堑接沧洲，阴云闲楚丘。雨声虽到夜，吟味不如秋。

古屋藏花鸽，荒园聚乱流。无机心便是，何用话归休。
贺新郎（童养合卺）
彭子翔（宋代）

一点阳春小。傍妆台、梅梢粉嫩，桃花红透。合卺尊前人笑语，银烛两行红补。云正暖、流苏香兽。金屋阿娇元共贮，待玄霜、杵就方成偶。□□□，□□□。

西园扑蝶春风早。看浮花、浪蕊飞尽，娟娟闺秀。柳带草蒲堪绾结，只绾同心未就。算今夜、心都同了。待阙鸳鸯情似海，锦衾温、说到鸡声晓。头白也，镇相守。
孟子·陈仲子
陈普（宋代）

民彝万古在乾坤，人道宁同鹿作奔。
纵使披毛兼辟谷，何能一日立人间。
和秘阁赵光禄学士腊月夜阁宿见寄
刘攽（宋代）

秘宇耸严凝，名卿寿作朋。腊残琪树雪，夜寂琐窗灯。

交意尝投漆，高谈亟引绳。正怜湖海别，况复岁华增。

诗勇坚无敌，材全问不能。龙渊方出匣，持以喻韩棱。
吉祥寺
韩元杰（宋代）

黄尘久厌市朝梦，青蒻已孤鸥鹭盟。
谁解携琴来此宿，夜深随意写江声。
故宫怀古
释斯植（宋代）

暮天云尽远山空，夜夜西风入汉宫。
铁笛一声千古恨，月明人在女墙中。
饯宋承旨潜溪先生致仕归金华七首 其四
孙蕡（明代）

保傅储皇二十春，白头归去岁华新。优贤宠渥非缘老，盖世文章不是贫。

锦诰焕颁云五色，青宫喜见日重轮。悬知恋阙丹心在，长倚遥天望紫宸。
同孙推官迪李郎中钧督役河上叙怀三首 其三
刘挚（宋代）

车马传闻渐欲还，河边陈迹弃春湾。暌离心恨三秋月，积累功春九仞山。

从事独贤公弗叹，散材无用我宜闲。放夫急趁兰洲赏，寒食光阴俛仰间。
次韵朱严州从李徽州乞牡丹三首
范成大（宋代）

佳人绝世堕空谷，破恨解颜春亦来。
莫对溪山话京洛，碧云西北涨黄埃。
更漏子 红星初放二首 其一
吴湖帆（清代）

绀迷空，红照眼。天半明星一点。时未晚，恰相逢。情随灯焰红。

初放夜。神光射。欲唤素娥来下。魂凝处，黯依违。归欤归么归。
和苏正甫劝饮之作
韦骧（宋代）

芳陌草萋萋，相逢又解携。柳梢迷酒绿，歌韵怨春低。

兰菊时难一，鹪鹏乐自齐。送君须满饮，未放锦障泥。
通济里居酬卢肇见寻不遇
刘得仁（唐代）

衡门掩绿苔，树下绝尘埃。偶赴高僧约，旋知长者来。

云山堪眺望，车马必裴回。问以何为待，惭无酒一杯。
寄题喻叔奇国傅郎中园亭二十六咏紫君林
杨万里（宋代）

青士从来一径幽，碧衫翠袖佩苍璆。
何年笔战明光殿，夺得诗仙紫绮裘。
晓步十韵示山友
释文珦（宋代）

隐居绝他营，晓步缘涧壑。
水深鱼影閒，林密鸟声乐。
晴空极清鱼，孤云何住著。
原穷得危磴，路转见横彴。
啸响空谷传，吟情古灵觉。
所遇皆隐沦，论心遗厚薄。
大山无小草，忘世胜大药。
余生岂须计，此兴谅非错。
其适在閒旷，何用嫌落魄。
书此以告君，狂言君勿噱。
汪津夫过宿次早即别却寄
陈梓（清代）

不见山翁五载余，自怜故态尚狂奴。三杯大笑出门去，袖有井田封建图。
丞相特进观文南阳公挽词
林光朝（宋代）

一相频虚位，千龄要实才。
庙谟从此定，边锁未应开。
东阁尝先到，西州重一哀。
传家惟俭德，何处著楼台。
阮郎归·舞红一架欲生衣
赵文（宋代）

舞红一架欲生衣。残英辞旧枝。雨声自唱惜春词。行人应未知。雨新火后，薄罗时。君归何太迟。镜中失却少年姿。年随花共飞。雨
步蟾宫
吕岩（唐代）

坎离乾兑逢子午，须认取，自家根祖。地雷震动山头雨，

要洗濯黄牙土¤

捉得金精牢闭锢，炼甲庚，要生龙虎。待他问汝甚人传，

但说道，先生姓吕。